บอร์ด กยท. ขยายความคุ้มครองประกันอุบัติเหตุกลุ่มสำหรับเกษตรกรชาวสวนยาง
นายณกรณ์ ตรรกวิระพัท ผู้ว่าการการยางแห่งประเทศไทย เปิดเผยหลังเสร็จการประชุมคณะกรรมการการยางแห่งประเทศไทย กรณีพิเศษ ว่า บอร์ด กยท. มีความห่วงใยสวัสดิการชาวสวนยาง จึงลงมติเห็นชอบขยายความคุ้มครองประกันอุบัติเหตุกลุ่มสำหรับเกษตรกรชาวสวนยางที่ขึ้นทะเบียนภายในวันที่ 15 กรกฎาคม 2564 กว่า 1.42 ล้านราย ต่อเนื่องอีก 30 วัน เพื่อให้ได้รับสิทธิคุ้มครองต่อเนื่อง จากสิทธิ์เดิมที่จะหมดลงภายในเที่ยงคืนนี้ (15 สิงหาคม 2565) หลังบอร์ด กยท. มีมติประมูลใหม่ เนื่องจากวงเงินเกินกรอบงบประมาณที่ได้รับอนุมัติ เพื่อใช้งบประมาณให้เกิดประโยชน์แก่พี่น้องชาวสวนยางมากที่สุด เกษตรกรชาวสวนยางที่ขึ้นทะเบียนหลังจากวันที่ 15 กรกฎาคม 2564 จะได้รับความคุ้มครอง หลังจาก กยท. จัดหาบริษัทจัดทำประกันภัยอุบัติเหตุกลุ่มรอบใหม่ โดยจะเร่งดำเนินการให้แล้วเสร็จโดยเร็วที่สุด